Byla C–507/16
Еntertainment Bulgaria System ЕООD
prieš
Direktor na Direktsia „Obzhalvane i danachno-osiguritelna praktika“ – Sofia
(Administrativen sad Sofia-grad prašymas priimti prejudicinį sprendimą)
„Prašymas priimti prejudicinį sprendimą – Apmokestinimas – Direktyva 2006/112/EB – 168 straipsnio a punktas, 169 straipsnio a punktas, 214 straipsnio 1 dalies d ir e punktai, 289 ir 290 straipsniai – Galimybė atskaityti mokėtiną ar sumokėtą pirkimo pridėtinės vertės mokestį (PVM) – Kitose valstybėse narėse vykdomi pardavimo sandoriai – Atleidimo nuo mokesčio valstybėje narėje, kurioje pasinaudojama teise į atskaitą, tvarka“
Santrauka – 2017 m. lapkričio 15 d. Teisingumo Teismo (šeštoji kolegija) sprendimas
Mokesčių teisės aktų suderinimas – Bendra pridėtinės vertės mokesčio sistema – Perkant sumokėto mokesčio atskaita – Atvirkštinio apmokestinimo procedūra – Paslaugų, kuriems taikoma atvirkštinio apmokestinimo procedūra, gavėjo ir (arba) tiekėjo pareiga užsiregistruoti – Nacionalinės teisės aktas, pagal kurį teisė į atskaitą nesuteikiama įregistruotam gavėjui – Esminių teisės į atskaitą sąlygų įvykdymas ir pridėtinės vertės mokesčio mokėtojo įregistravimas – Neleistinumas – Nacionalinės teisės aktas, pagal kurį atskaityti neleidžiama ir apmokestinamajam asmeniui, kuriam jo įsisteigimo valstybėje narėje taikoma atleidimo nuo mokesčio tvarka – Leistinumas
(Tarybos direktyvos 2006/112, iš dalies pakeistos Direktyva 2009/162, 168 straipsnio a punktas, 169 straipsnio a punktas ir 214 straipsnio 1 dalies d ir e punktai)
2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos, iš dalies pakeista 2009 m. gruodžio 22 d. Tarybos direktyva 2009/162/ES turi būti aiškinama taip, kad jai prieštarauja valstybės narės teisės aktas, pagal kurį šios valstybės narės teritorijoje įsteigtam apmokestinamajam asmeniui neleidžiama atskaityti pirkimo pridėtinės vertės mokesčio, mokėtino arba sumokėto šioje valstybėje narėje už kitose valstybėse narėse įsteigtų apmokestinamųjų asmenų suteiktas paslaugas, kurios buvo panaudotos teikiant paslaugas kitose valstybėse narėse nei ta, kur šis apmokestinamasis asmuo yra įsteigtas, motyvuojant tuo, kad jis įregistruotas kaip pridėtinės vertės mokesčio mokėtojas susiklosčius vienai iš Direktyvos 2006/112, iš dalies pakeistos Direktyva 2009/162, 214 straipsnio 1 dalies d ir e punktuose numatytų situacijų. Vis dėlto Direktyvos 2006/112, iš dalies pakeistos Direktyva 2009/162, 168 straipsnio a punktas ir 169 straipsnio a punktas turi būti aiškinami taip, kad jiems neprieštarauja valstybės teisės aktas, pagal kurį šios valstybės narės teritorijoje įsteigtam apmokestinamajam asmeniui, kuriam toje valstybėje taikoma atleidimo nuo mokesčio tvarka, neleidžiama pasinaudoti teise į pirkimo pridėtinės vertės mokesčio, mokėtino arba sumokėto šioje valstybėje už kitose valstybėse narėse įsteigtų apmokestinamųjų asmenų suteiktas paslaugas, kurios buvo panaudotos teikiant paslaugas kitose valstybėse narėse nei ta, kur šis apmokestinamasis asmuo yra įsteigtas, atskaitą.
(žr. 45 punktą ir rezoliucinę dalį)